text: Paris le 20e de Juyllet 1652.
  Il est certain que le Roy a consenty à l'esloignement du Cardal sur les pressantes instances, qu'il luy en a faittes, et le Parlement a ordonné à leurs deputez de remercier le Roy de la parole par luy donnée pour l'esloignement dudit Cardal.
  Le 16 du courant l'escuyer du duc de Guise arriva à l'hostel de Condé, portant à mr le Prince des lettres du Roy d'Espagne, et du duc Louys de Haro, son favory, par lesquelles le premier luy mandoit, qu'à sa recommandation il avoit donné la liberté au duc de Guise, lequel avoit
  commandement de se rendre à Bourg entre les mains du Baron de Batteville pour y attendre les ordres dudit Prince et se conformer à iceux.
  Le 17 messrs les Princes s'estans rendus au Parlement, on y leut une declaration du Roy en forme de manifeste contre la personne de monsr le Prince, et 2 billiets envoyez par les susdits deputez, par lesquels le Roy leur commandoit de le suivre à Pontoise, affin qu'ilz peuvent faire tenir et recevoir les intentions des uns et des autres. Il y fust arresté, que l'assemblée seroit remise au 18 et qu'on deputeroit vers mr le Chancelier de France pour le prier d'y venir prendre seance, à quoy seroient aussy conviez tous les Ducs et Pairs, tant ecclesiasticques que laics, et les Conseillers honoraires, affin qu'on ne peust imputer à cette assemblée, de n'estre legitime par le defaut de ceux, qui y devroient estre à fonction de leur charge, et ne pas se retirer, comme ont fait quelques uns, et que pour la seureté de messrs les deputez il leur seroit envoyé escorte pour les conduire de St. Denis en cette ville.
  Le mesme jour la Cour partit de St. Denis à 6 heures du matin, pour se rendre à Pontoise, ou Manchini, neveu du Cardal, se fit porter tout blessé et mourant, qu'il estoit, et mourut à une heure de la.
  Le mesme jour monsr le Chancelier fut au palais d'Orleans pour supplier S.A.R. de l'excuser, s'il ne se rendoit au Parlement à l'assemblée, disant qu'estant comme interdict en la fonction de sa charge, on luy avoit fermé la bouche.
  Le 18 le Parlement s'estant assemblé on y leut une lettre du President de Besmont, qui mandoit, que mrs les deputez avoient ordre de suivre le Roy à Pontoise, surquoy il fut deliberé de les aller querir dans St. Denis à main armée, S.A.R., et mr le Prince estans partis d'icy avec une partie de leurs troupes pour cet effect, et furent tous ramenez icy sur les 6 heures du soir.
  
  Le mesme jour on apprit par un courrier arrivé à l'hostel de Condé, que le Comte de Fuensaldagne avoit pris la ville de Chauny sur Oise et que le duc d'Elbeuff et le sr de Manicamp voulans aller secourir la place avec la Noblesse du pays et quelques troupes commandées, avoient esté battus par celles de ce Comte; le duc, Manicamp et plusieurs gentilshommes faits prisonniers; que le 17e l'armée du duc de Lorraine s'estoit jointe à celle dudit Comte, qui estoit à present de 24/m hommes, et que ce Duc estoit retourné avecq l'Archiducq à Bruxelles.
  Le 19e le Parlement s'estant assemblé en presence de messrs les Princes, trois advis y ont esté ouverts: le premier qu'on escriroit une lettre au Roy, dans laquelle on feroit entendre à sa Maté, que messrs les Princes, le Parlement, ny la ville, n'envoyeroient plus de deputez, ny n'entendroient à aucune conference, que le Cardal Mazarin ne fust hors de ce royaume.
  Le 2: de faire mr le duc d'Orleans Lieut Geperal de l'Estat.
  Le 3: de declarer le Roy captiff entres les mains de l'ennemy commun de la France, et ledit duc Regent. Sur lesquels advis on a commencé à opiner, et demain on continuera.
  Aujourdhuy le Parlement s'estant assemblé, messrs les Princes presens, et touttes les voix estant colligées, il y a esté arresté, que mr le duc d'Orleans estoit declaré General de la Couronne, pendan tla detention de la personne de sa Maté par le Cardal Mazarin, et ses adherens, avec plein pouvoir de faire et disposer de touttes choses, ainsy que pourroit faire le Roy, s'il estoit en liberté, et mr le Prince General des armées sous l'authorité de S.A.R.
  Le Mareschal de Turenne est allé au devant du Comte de Fuensaldagne pour le combattre.